钦定古今图书集成/明伦汇编/闺媛典/第065卷 > 林凤翔妻叶二娘
## 钦定古今图书集成/明伦汇编/闺媛典/第065卷 > 林凤翔妻叶二娘

按《海澄县志》：林凤翔妻叶二娘，同安叶士品女也。夫
亡，事姑孝谨。嘉靖三十八年，倭奴入寇，流贼乘倭劫
掠，叶往同安襄父丧，与众妇避贼。涉浅溪，猝与贼遇。
众妇被执，叶独与抗。贼按刃其胸，叶大骂曰：“死贼，何
不速杀我！”贼刳其唇，骂不绝声而死。万历丁丑，奉旨
旌之。